Lieksasta Turkkiin käännytetty pitseriayrittäjä jää Turkkiin. Korkein hallinto-oikeus hylkäsi miehen valituslupahakemuksen Maahanmuuttoviraston päätöksestä palauttaa mies alkuperäiseen kotimaahansa.

Kurdimies oli saapunut Suomeen keväällä 2015 laillisesti Shengen-viisumilla. Hän oli yrittäjänä lieksalaisessa pitseriassa, joka työllisti vilkkaimpaan sesonkiaikaan kymmenkunta ihmistä.

Ely-keskus oli antanut yrittäjälle myönteisen päätöksen oleskeluluvan myöntämiselle, mutta Maahanmuuttovirasto hylkäsi oleskelulupahakemuksen. Viraston mielestä Lieksan tapauksessa oli kierretty maahantulosäännöksiä, ja elinkeinon harjoittaminen oli keinotekoinen järjestely.

Asianajaja: "Elinkeinonharjoittajan oleskelulupalinjauksiin tarkennusta"

Pitseriayrittäjän asianajaja Ville Punto toteaa, että korkein hallinto-oikeus on aikaisemmin antanut linjaratkaisun ulkomaalaislain 36 § 2 momentin soveltamisesta elinkeinonharjoittajan oleskelulupa-asioissa, mutta ei täysin vastaavissa.

– Olisi hyvä, jos linjaa tarkennettaisiin. Maahantulosäännösten kiertämistä koskevan säännöksen soveltaminen on muodostunut poikkeuksellisen laajaksi ja ennakoimattomaksi. Esimerkiksi tässä tapauksessa väite maahantulosäännösten kiertämisestä tuli hakijalle täytenä yllätyksenä, sanoo Punto.

Nyt arviot perustuvat pitkälle mielikuviin ja arvailuihin. Ville Punto

Asianajajan mielestä kurdimies ei todellakaan käsittänyt tehneensä mitään väärää ryhtyessään yrittäjäksi ja sijoittaessaan rahaa Suomessa toimivaan yritykseen.

– Tämän seurauksena hänelle vielä määrättiin kahden vuoden maahantulokielto, joka Suomen määräämänä koskee koko Schengen-aluetta. Viranomaisilla tulisi olla parempi käsitys yritystoiminnan realiteeteistä. Nyt arviot perustuvat pitkälle mielikuviin ja arvailuihin, toteaa Ville Punto.